《望湖亭迟唐子》
明代·陈束

策策下危磴，风前立小亭。
独游坐超越，属思临深冥。
野色向人尽，一湖含晖明。
云开知日处，其上峰遥轻。
目送鸟渐远，嘹然遗我声。
相感适无谓，于焉观物情。
坐念所期子，影影尘中行。

作者简介：明浙江鄞县人，字约之，号后冈。幼时颖慧，其父破产延师教之读。稍长，博览群书。嘉靖八年进士。授礼部主事，迁员外郎，改编修。束出张聪、霍韬门，不肯亲附，为所恶，出为湖广佥事。分巡辰、沅，治有声。稍迁福建参议，改河南提学副使。以呕血死，卒年三十三。诗学初唐，与王慎中、唐顺之、赵时春、熊过、任瀚、李开先、吕高称“嘉靖八才子”。有《后冈集》。